Joodse raad vies vir Pandor oor Israel-uitlatingsNaledi Pandor, minister van internasionale betrekkinge en samewerkende regering. (Foto: Twitter / Dirco) Die Suid-Afrikaanse Joodse Raad van Afgevaardigdes (SAJRA) het uitgevaar teen Naledi Pandor, minister van internasionale betrekkinge en samewerkende regering, se “verregaande vergelykings” tussen die Russiese oorlog in Oekraïne en die jarelange konflik tussen Israel en Palestina. Wendy Kahn, SAJRA se nasionale direkteur, sê egter dat daar geen moontlike parallelle tussen Israel wat sy burgers teen “terreuraanvalle verdedig en Rusland se onuitgelokte oorlog van aggressie teen ’n soewereine land” bestaan nie. “Van al die ongeregtighede wat vandag in die wêreld plaasvind, is die enigste wat Pandor blykbaar bekommer, dié waaraan Israel volgens haar aan skuldig is. Na haar mening is dit net die Joodse staat wat in die beskuldigdebank sit en prontuit veroordeel moet word,” het Khan Maandag in ŉ verklaring gesê. Maroela Media het vroeër berig dat Pandor “bekommerd” is oor die Verenigde Nasies se besluit om Rusland weens die oorlog in Oekraïne uit die menseregteraad te skop. Sy het ook na die VN gekap en gesê daar is oënskynlik ŉ wanbalans is in die manier waarop die instelling gebruik word. Die minister het onder meer verwys na Israeliese aanvalle op Palestina en sê die wêreld het versuim om op ŉ soortgelyke manier teen Israel op te tree. Pandor sê die regering sien Palestyne nie anders as Oekraïners nie, maar meen die wêreld tree op asof Palestynse lewens minder werd is as Oekraïense lewens. “Dit is eerlikwaar skokkend dat haar jongste weeklag boonop op ŉ tydstip kom wat Israel aan ’n vlaag dodelike terreuraanvalle onderwerp is. Nodeloos om te sê het Suid-Afrika niks te sê gehad in reaksie op hierdie gruweldade nie. Dit is eers wanneer Israel op aanvalle reageer dat dié land [Suid-Afrika] sy stem vind,” het Kahn gesê. Kahn het verwys na ŉ reeks hernude aanvalle deur Palestynse magte op Israel die afgelope twee weke. Die mees onlangse aanval verlede week het die lewens van drie Israeliese burgers in Tel Aviv geëis. Israel het ná die aanvalle die Wesbank-distrik van Jenin in Palestina ingeval, waartydens minstens drie Palestynse burgers, onder wie ŉ 17-jarige seun, glo oor die afgelope naweek deur Israeliese magte doodgeskiet is. Luidens berigte is Jenin die tuisdorp van die aanvaller wat glo vir die aanvalle in Tel Aviv verantwoordelik is. Israel's military carries out raids in Jenin amid wave of attacks Mohammad Najib, Palestinian security analyst based in Ramallah, West Bank reports with the latest updates pic.twitter.com/cEt06MueoU — i24NEWS English (@i24NEWS_EN) April 11, 2022 Israel ‘on offensive’ after Tel Aviv attacks, Jenin camp on alert #theSun #theSundaily #Israel #TelAviv #Jenin #Palestinehttps://t.co/aCMIlu7LEL — theSun (@theSundaily) April 11, 2022 Benewens die aanval in Tel Aviv is 14 mense sedert 22 Maart in vier aanvalle in Israel dood, wat ook deur ’n Palestynse aanvaller van Jenin uitgevoer is. AFP berig dat minstens 13 mense oor die dieselfde tyd in Palestina dood is, onder wie drie aanvallers. “In ’n nou algemene deuntjie poog Pandor om Suid-Afrika se versuim om die Russiese inval te veroordeel en die veelvuldige barbaarshede wat gevolg het, weg te verduidelik deur te sê dat ‘Suid-Afrika nie kant kies nie’ en om Suid-Afrika se rol as bemiddelaar te prioritiseer,” sê Kahn. Volgens haar sou Pandor se ondeurdagte, veroordelende en eensydige standpunt oor Israel lagwekkend gewees het indien dit nie so skadelik en vernietigend was nie. “Wanneer dit by die Joodse staat kom, blyk die minister se standpunt, en dié van die regering wat sy verteenwoordig, doelbewus uitlokkend en diskriminerend te wees. Terwyl Suid-Afrika konsekwent niks te sê gehad het oor ander veel meer verwoestende konflikte reg oor die wêreld nie, was hy buitengewoon vyandig teenoor Israel.” Kahn verwys na die regering se uitreiking van veroordelende verklarings en démarche-bevele aan Israeliese diplomate, die terugroep van Suid-Afrikaanse ambassadeurs vir konsultasie en deur met afgraderings van sy ambassade te begin. “Daarenteen was sy reaksie op die verwoesting wat teen Oekraïne aangerig is om in die openbaar by Russiese diplomate aan te sluit om diplomatieke betrekkinge te vier. By die VN ondersteun Suid-Afrika enige resolusie om die Joodse staat te demoniseer, maar kan homself nie sover kry om hom in lyn te bring met die groot meerderheid van nasies wat teen Rusland se wettelose aggressie gestem het nie. “Wat minister Pandor se bewering betref dat Suid-Afrika poog om te bemiddel in globale konflikte, klink dit duidelik leeg in die lig van sy boikot-beleid en ontkoppeling wanneer dit by Israel kom.” Kahn sê sy is egter nie verbaas deur Pandor se uitlatings nie. “Net soos die minister haarself nie kan kry om die verwoesting en menslike lyding wat die Oekraïense volk toegedien is, te erken nie, so het sy haarself nooit bemoei met die reg op veiligheid en sekuriteit van Israeliese burgers nie.” Kahn sê hierdie voortslepende optrede deur die regering beklemtoon waarom Suid-Afrika nie meer as ’n geloofwaardige speler op die internasionale verhoog beskou word nie.